קספר נטשר

**קספר נטשׁר** (**Caspar** או **Gaspar Netscher**; 1639 – 15 בינואר 1684) היה צייר הולנדי שפעל בעיקר בהאג ונודע בציורי ז’אנר ובדיוקנאות. הוא נחשב לאמן מיומן במיוחד בתיאור חומרים יוקרתיים כגון שטיחים מזרחיים, משי וברוקד, והיה מן הציירים שהכניסו לסגנון הציור בצפון ארצות השפלה אופי בין-לאומי מעודן. נטשׁר זכה להצלחה רבה בחוגי האליטה של האג וצייר דיוקנאות עבור בני המעמד הגבוה והחוגים הדיפלומטיים בעיר.

## ראשית חייו
על פי ארנולד הוברקן נולד נטשׁר סביב שנת 1639. אביו היה הפסל יוהאן נטשׁר משטוטגרט ואמו אליזבת פטר הייתה בתו של ראש העיר בהיידלברג. אביו נפטר זמן קצר לפני לידתו. בתקופת מלחמת שלושים השנים נמלטה אמו עם ילדיה מן האזור, ולאחר נדודים רבים השתקעה המשפחה בעיר ארנהם. זמן קצר לאחר מכן מתה האם, והילד קספר אומץ על ידי הרופא המקומי ארנולד טולקן. בתחילה ביקש טולקן להעניק לו חינוך רפואי, אולם לאחר שהתברר כי יש לו נטייה מובהקת לציור, שלח אותו ללמוד אצל הצייר הנדריק קוסטר בארנהם.

## הכשרתו האמנותית
[160px|ממוזער|ימין|"[יוצרת התחרה" מאת קספר נטשר (1662), שמן על בד, 33 x 27 ס"מ. אוסף וואלאס, לונדון.]]
בסביבות שנת 1655 התקבל נטשׁר לסדנתו של הצייר חרארד טר בורך בדוונטר, ככל הנראה באמצעות תיווכו של וייננט אברווין, קרוב משפחתו של טר בורך. שם השלים את הכשרתו ולמד לשלוט בסגנון המעודן של מורו. הוא נשאר בסדנה כעוזר עד בערך 1659. בתקופה זו צייר בין היתר את דיוקנה של כריסטינה ואן דר וארט, אשתו של סוחר הבדים וילם קרייבנחר, אחת מעבודות הדיוקן המוקדמות שלו. בנוסף לכך השתתף, יחד עם טר בורך, ביצירת סדרת דיוקנאות של ילדי המשפחה. לצד דיוקנאות צייר גם סצנות ז’אנר שחזרו על קומפוזיציות של מורו, ולעיתים אף חתם על גרסאות אלו בשמו, דבר המרמז על מעמד מיוחד שהיה לו בסדנה.

## מעבר לבורדו וההתיישבות בהאג
לאחר שסיים את הכשרתו עזב נטשׁר את דוונטר, כנראה בסביבות 1658, ועבר להולנד לעבוד עבור סוחרי אמנות. מאוכזב מן התנאים החליט לצאת למסע לרומא, אך הגיע רק עד בורדו שבצרפת. שם התאהב במרגרטה גודין ונישא לה בנובמבר 1659. לאחר תקופה בעיר הכיר את האספן מרינוס דה יודה, ששכנע אותו לשוב להרפובליקה ההולנדית. בשנת 1662 התיישב נטשׁר בהאג והצטרף באותה שנה לאגודת הציירים המקומית פיקטורה.
## יצירתו וסגנונו
בהאג צייר נטשׁר דיוקנאות, סצנות ז’אנר וציורי היסטוריה. נהג ליצור רישומים של יצירותיו לאחר השלמתן, ובהם ציין לעיתים מחירים, שמות מזמינים והערות על קומפוזיציה וצבע. מן הרישומים הללו עולה כי בראשית דרכו לא זכו ציוריו למחירים גבוהים במיוחד. עם זאת, ציורי הז’אנר שלו נודעו בעידון ובתשומת הלב לפרטים, במיוחד בתיאור מרקמים כגון בדי משי נוצצים. דוגמה לכך היא הציור "רוקמת התחרה", המדגים את יכולתו לייצג חומרים וטקסטורות בדיוק רב.

בשל הצורך לפרנס את משפחתו פנה נטשׁר יותר ויותר לציור דיוקנאות, תחום שבו נחל הצלחה רבה. בעוד שבציורי הז’אנר המשיך להסתמך על מודלים של טר בורך, הרי שבדיוקנאותיו הושפע מדוגמאות צרפתיות. בדרך זו נבדל מציירים אחרים שפעלו בהאג, כגון אדריאן הנמן ויאן מייטנס, והציע סוג של דיוקן קטן ומעודן יותר. בדרך כלל הציב את הדמויות על רקע וילונות עשירים ונוף דמוי פארק. לקוחותיו היו בני הפטריציאט של האג וכן אנשי חצר ודיפלומטים. הוא קיבל גם הזמנות מחוץ לעיר, בעיקר מאמסטרדם, שם צייר בין היתר את ראש העיר קורנליס ביקר ובני משפחת סיקס.

## שנותיו האחרונות ומורשתו
נטרשר היה אמן פורה מאוד גם בתקופות שבהן סבל מהתקפי שיגדון ונאלץ לעבוד ממיטתו. על פי האוברקן המשיך לעבוד עד יום מותו ב־15 בינואר 1684. לאחר מותה של אשתו מרגרטה גודין בשנת 1694 נערכה רשימת עיזבונה, ובה נזכרו יצירות רבות של בעלה הראשון, עדות להצלחתו הכלכלית של האמן. שלושה מבניו הלכו בעקבותיו והפכו לציירים, והבולט שבהם היה תאודורוס נטשׁר.

## גלריית יצירות נבחרות

קובץ:Caspar_Netscher_001.jpg|טקסט=Presentation of The Medallion| *הצגת המדליון*
קובץ:Caspar_Netscher._Singing_lesson.jpg|טקסט=Singing lesson| *שיעור שירה*
קובץ:Coenraad_van_Beuningen,_Caspar_Netscher_(1673).jpg|טקסט=Coenraad van Beuningen| *קונראד ואן בונינגן*
קובץ:Pieter_de_Graeff_(1638_1707).jpeg|טקסט=Pieter de Graeff| *פיטר דה גראף*
קובץ:Christiaan_Huygens-painting.jpeg|טקסט=Christiaan Huygens| *[[כריסטיאן הויגנס]]*
קובץ:Maria_II_Stuart.JPG|טקסט=Mary II of England| *[[מרי השנייה, מלכת אנגליה]]*
קובץ:Attributed to Caspar Netscher - Slaughtered Pig - CN-104 - Leiden Collection.jpg|חזיר שחוט
קובץ:Netscher_Print,_dli_0613700066.jpg|טקסט=François-Anne David after Caspar Netscher, Caspar Netscher with His Family, 1772, engraving| פרנסואה-אן דוד על פי קספר נשר, *קספר נשר עם משפחתו*, 1772, תחריט
קובץ:Young_woman_in_a_window_feeding_a_parrot,_by_Caspar_Netscher.jpg|טקסט=Woman with a Parrot at a Window| *אישה עם תוכי ליד חלון*


## קישורים חיצוניים

## הערות שוליים

קטגוריה:ציירי תור הזהב של הולנד
קטגוריה:ציירים גרמנים
קטגוריה:הולנדים שנולדו ב-1639
קטגוריה:הולנדים שנפטרו ב-1684